A 20. századig mindazonáltal jelentéktelen agrártelepülés volt. Fejlődését az első világháborúban az ország északi részét megszálló Osztrák–Magyar Monarchia hadseregnek köszönheti, amely Shkodra és Vora között országutat, Lezha és Vora között pedig egy keskeny nyomtávú (65 cm-es) drótkötél-vontatású vasutat épített ki. 1927–1928-ban az albán kormány korszerűsítette a falut átszelő Tirana–Durrës országutat, ezzel Vora az ország legfőbb közlekedési csomópontja lett. Ennek következtében a második világháborúban az országot megszálló Olaszország hadseregének egyik legfontosabb bázisát telepítették ide, és csendőrlaktanyát is létesítettek a faluban.